Bestuurder 'verdwyn' ná botsing | Netwerk24
Bestuurder 'verdwyn' ná botsing
Deur Devidean Moses 08 Junie 2018 06:00
Nadat twee passasiers dood is en drie ernstig beseer is, is die bestuurder van die bakkie teen druktyd steeds soek. Photo: Lise Beyers
Die polisie is steeds op soek na die bestuurder van 'n Izuzu-bakkie, nadat twee mans dood is en twee passasiers ernstige beserings in 'n noodlottige botsing opgedoen het.
Dié botsing het Saterdag 2 Junie naby Mbekweni in Jan van Riebeeckrylaan plaasgevind.
Volgens 'n polisieverslag van die Mbekweni-polisiekantoor het die nood­lottige ongeluk om 16:10 plaasge­vind toe die bestuurder van die Izuzu-bakkie in die rigting van Paarl gery het.
Die bestuurder van die bakkie het na bewering naby die Vlakkeland-aansluiting beheer oor die bakkie verloor, oor die middelmannetjie gerol en 'n lamppaal getref.
Toe die bakkie tot stilstaan kom, het die bestuurder na bewering uit die motor geklim en te voet gevlug. Sedert­dien is die polisie op soek na die bestuur­der. Ooggetuies op die toneel het aan Paarl Post se fotograaf vertel die bestuurder het nie eens probeer om sy beseerde vriende in die bakkie te help nie.
Polisiewoordvoerder, sers. Nceba Vanqa van Mbekweni-polisiekantoor, het gesê een passasier is op die toneel dood verklaar en drie passasiers, bekend as Andile, Julian Zithulele Tiwani en C. Qhetswana, is met ernstige beserings na die Paarl-hospitaal gehaas. Nóg 'n passasier is later in die hospitaal dood weens die erns van sy beserings.
Die man wat die bakkie bestuur het, is as Phumzile Ohetswana (41) van Groenheuwel geïdentifiseer.
Teen druktyd was die oorledenes se name nie bekend nie.
. Mbekweni-polisie ondersoek 'n saak van strafbare manslag. Enigiemand met meer inligting kan die polisie by 021 868 9900 of 021 868 9926 skakel.